b'\n_START_ARTICLE_\nEpisteem\n_START_PARAGRAPH_\nEpisteem (kr \xce\xb5\xcf\x80\xce\xb9\xcf\x83\xcf\x84\xce\xae\xce\xbc\xce\xb7 (epist\xc4\x93m\xc4\x93), pr \xc3\xa9pist\xc3\xa9m\xc3\xa8; teadmine) on ajaj\xc3\xa4rgu suhete tervikteadmine; teatud ajal teatud \xc3\xbchiskonnas olev v\xc3\xa4idete ja lausungite (diskursuste) s\xc3\xb5nastamise \xc3\xbcldlevinud vorm. Lausungid, k\xc3\xa4itumine ja k\xc3\xb5ne avalduvad episteemi raamides. M\xc3\xb5iste t\xc3\xa4hendab ka ajastu valitseva suhtekogumi kujutlust inimese teadvuses. Episteem t\xc3\xa4hendab suhete tervikv\xc3\xb5rku, mis antud ajaj\xc3\xa4rgul liidab lausungid ja tegevused, mis tekitavad teadmis\xc3\xb5petuse (epistemoloogia) kujundeid, teadusi ja v\xc3\xb5imalikke vormilisi s\xc3\xbcsteeme._NEWLINE_M\xc3\xb5iste v\xc3\xb5ttis kasutusele Michel Foucault teoses "S\xc3\xb5nad ja asjad" (1966, eesti keeles 2015), osutamaks ajastu teadmis\xc3\xb5petuse raamile ja ajastu \xc3\xbcldarusaamale inimesest._NEWLINE_M\xc3\xb5iste muutus M. Foucault\'l oluliseks teoses "Teadmiste arheoloogia" (1969, eesti keeles 2005). Ta eristas ajaloolise eriteadmise (episteem) ja teadmise ajaloo. Teoses s\xc3\xb5nastas ta uue, arheoloogiale toetuva ajaloovormi alused (varem arheoloogia toetus ajaloole).'